Акча тиенләп җыела

	Тимер, вак-тояк акчаларны кая куярга? Аларны кибеттә дә алырга яратмыйлар, транспортта йөргән өчен түләгәндә дә бик ошатып бетермиләр.	 Шушы көннәрдә редакциябезгә хат килеп төште. “Күптән түгел “Мәскәү базары” тукталышында 35нче маршрут автобусына утырдым. Акча янчыгымда кәгазь акчалар калмаганлыктан, кондукторга тимер акчалар белән түләргә туры килде. Биш, ике, бер сумлыклар белән беррәттән илле һәм ун тиенлекләр дә җыелды. Шуның өчен кондукторның миңа ничек җикеренгәнен белсәгез икән? “Нишләп минем йөземә тиеннәр белән атасыз? Көлмәгез миннән”, - дип миңа ябышты. Мин аңа тиеннәрнең дә акча булуын аңлатып карадым, тик сөйләшүнең нәтиҗәсе булмады... Язып чыгыгыз әле шушы хакта”, - дип яза Казан шәһәрендә яшәүче Асия Солтанова.

Без 10, 50 тиенлек акчалар турында газета укучыларыбызның фикерләрен дә сораштырырга булдык. Алар бу акчалар турында ни уйлый икән?

Венера Мөхәммәтҗанова, Казан:

Кагыйдә буларак, җәмәгать транспортында йөргәндә мин махсус картадан файдаланам. Автобус өчен “тере акча” белән дә түләргә туры килгәли, анысы. 10, 50 тиенлекләр белән дә биргәлим, тик кондукторларның ул-бу әйткәне булмады. Эчләреннән бәлки әллә ниләр уйлаганнардыр, тик үземә әйтмәделәр.

Камилә Галимова, Чаллы шәһәре:

Кондукторларга ун, илле тиенлек акчалар биргәнем юк. Шулай да, җәмәгать транспортында андый хәлләр белән очрашкаладым. Минем өчен ун сумлык та, ун тиенлек тә - акча. Халыкның биш, ун тиенлекләргә булган шундый мөнәсәбәтенә бик тискәре карыйм. Кем белгән, бәлки кеше кесәсендәге соңгы акчасын чыгаргандыр?..

Дилүс Шәйхразиев, Казан:

Мин кондукторларның андый мөнәсәбәте белән адым саен очрашам. Илле тиен биргән саен кычкырырга гына торалар. Минемчә, хәзерге дөньяда бар нәрсәнең кадерен белергә кирәк. 50 тиен җитмәсә, миллион сум да төгәл булмый.

Гөлшат Ганиева, Казан:

Берсендә кондукторга тиен акчалар белән түләдем. Бер сумы ун тиенлекләр белән җыелган иде. Шуның өчен акырды-бакырды инде миңа. Икенче көнне исә махсус рәвештә 5 меңлек алып чыктым. Аллага шөкер, шул ук кондуктор эләкте. Кулымдагы 5 меңлекне күргәч, тагын җикеренергә кереште. Шулай итеп, тиен акча биреп тә, 5 меңлек сузып та ярап булмады.  

Интертат.ру

	№   | 02.05.2014	


